Broj: 711-I-2147-P-86-20/21-19-8

Zagreb, 21. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave o mogućem sukobu interesa podnesene protiv dužnosnika Andre Krstulovića Opare, zastupnika u Hrvatskom saboru i gradonačelnika Grada Splita do 6. lipnja 2021.g.,** na 146. sjednici, održanoj 21. listopada 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andre Krstulovića Opare, zastupnika u Hrvatskom saboru i gradonačelnika Grada Splita do 6. lipnja 2021.g., povodom navoda o propustu upisa** **posebnog pravnog režima zaštićenog područja prirode u zemljišne knjige na nekretninama u suvlasništvu dužnosnikove supruge te podržavanja inicijative za isključivanje navedenih čestica iz obuhvata Park-šume Marjan, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Protiv dužnosnika Andre Krstulović Opare, zastupnika u Hrvatskom saboru i gradonačelnika Grada Splita do 6. lipnja 2021.g., podnesena je dana 4. ožujka 2020.g. neanonimna prijava, koja je u Povjerenstvu zaprimljena pod brojem: 711-U-1177-P-86/20-01-1 te je povodom iste otvoren predmet broj: P-86/20.

U prijavi se u bitnome navodi da se tri katastarske čestice u suvlasništvu dužnosnikove supruge nalaze unutar obuhvata Park-šume Marjan, međutim u zemljišnim knjigama nije upisan posebni pravni režim „park-šuma“, odnosno nisu upisana ograničenja u korištenju, uporabi i raspolaganju tim zemljištem. Vezano za navedeno, na sjednici Gradskog vijeća Grada Splita održanoj 4. travnja 2018.g., Gradsko vijeće je jednoglasno zadužilo gradonačelnika da putem nadležnih službi izvrši upis posebnog pravnog režima u zemljišne knjige, a gradonačelnik je prve aktivnosti po tom pitanju poduzeo tek u srpnju 2019.g., odnosno godinu dana nakon održane sjednice Gradskog vijeća. Također, na dvije od ukupno tri nekretnine u suvlasništvu dužnosnikove supruge nije upisan niti poseban pravni režim kulturno dobro iako se nekretnine nalaze unutar obuhvata kulturnog dobra Kulturni krajolik poluotoka Marjan.

U prijavi se nadalje navodi da je u Park-šumi Marjan nezakonito izgrađeno više od 75 građevina te da je u privatnom interesu vlasnika tih nezakonito izgrađenih građevina provođenje postupka legalizacije istih, za što ne postoji zakonska osnova jer je riječ o zaštićenom području prirode u kojem legalizacija nije moguća. U cilju ostvarenja tog svog interesa, vlasnici nezakonito izgrađenih građevina predložili su ukidanje zaštite na 1/3 zaštićenog područja Park-šume Marjan površine preko 100 hektara, a gradonačelnik Andro Krstulović Opara je javno podržao navedenu inicijativu kojom su obuhvaćene 2 od 3 nekretnine u suvlasništvu dužnosnikove supruge.

U prijavi se također navodi da dužnosnik jednu od tri nekretnine koje se nalaze unutar Park-šume Marjan nije naveo u izvješću o imovinskom stanju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. propisano je da se zastupnici u Hrvatskom saboru smatraju dužnosnicima u smislu toga Zakona, a podstvakom 39. istog članka i stavka propisano je da se gradonačelnici također smatraju dužnosnicima u smislu navedenog Zakona. Uvidom u Registar dužnosnika utvrđeno je da je Andro Krstulović Opara obnašao dužnost gradonačelnika Grada Splita od 14. lipnja 2017.g. do 6. lipnja 2021.g. te da je dužnosnt zastupnika u Hrvatskom saboru obnašao od 14. listopada 2016.g. do 14. lipnja 2017.g., a istu dužnost obnaša i u aktualnom sazivu Hrvatskoga sabora, počevši od 15. rujna 2021.g. te je stoga, povodom obnašanja navedenih dužnosti, obvezan postupati sukladno odredbama ZSSI-a.

Nastavno na ovako zaprimljenu prijavu Povjerenstvo je izvršilo uvid u izvadak iz zemljišne knjige za sve tri čestice koje se navode u prijavi te je utvrdilo da je dužnosnikova supruga suvlasnica k.č.br………… i k.č.br. ………., zk.ul. …….., k.o. Split u 3/36 dijela, zatim je suvlasnica k.č.br. ………., zk.ul. ……….. k.o. Split u 1/9 i 2/36 dijela te je suvlasnica k.č.br. ……….., zk.ul. ……….., k.o. Split u 2/12 dijela.

Na zahtjev Povjerenstva, tadašnje Ministarstvo zaštite okoliša i energetike (sada Ministarstvo gospodarstva i održivog razvoja) dostavilo je očitovanje KLASA: 612-07/20-16/128, URBROJ: 517-07-2-1-20-2 od 29. svibnja 2020.g. u kojem se navodi da Ministarstvo nije u mogućnosti potvrditi nalaze li se gore navedene čestice unutar obuhvata Park-šume Marjan s obzirom da se brojevi zemljišno-knjižnih čestica razlikuju od brojeva katastarskih čestica te nije moguće odrediti njihov položaj u prostoru. Vezano za upis posebnog pravnog režima u katastar i zemljišnu knjigu obrazlaže se da u trenutku proglašenja zaštićenog područja 1964.g. nije postojala obveza upisa posebnog pravnog režima, dok je člankom 127. sada važećeg Zakona o zaštiti prirode („Narodne novine“ broj 80/13., 15/18., 14/19. i 127/19.) propisan upis posebnog pravnog režima u postupku proglašenja zaštićenog područja. Međutim, radi zaštite pravne sigurnosti Ministarstvo preporuča evidentiranje posebnog pravnog režima u katastru, kao i upis posebnog pravnog režima – zaštićeno područje u zemljišne knjige. Zahtjev za evidentiranje posebnog pravnog režima u katastru podnosi nadležno tijelo, u konkretnom slučaju, upravni odjel Splitsko-dalmatinske županije nadležan za poslove zaštite prirode. Nadležni područni ured za katastar potom po službenoj dužnosti dostavlja zahtjev za upis posebnog pravnog režima – zaštićeno područje u zemljišnu knjigu nadležnom zemljišno-knjižnom sudu. U očitovanju se također navodi da Ministarstvo zaštite okoliša i energetike nije zaprimilo inicijativu za ukidanje zaštite dijela Park-šume Marjan.

Povjerenstvo je potom zatražilo očitovanje od Državne geodetske uprave koja je dostavila svoje očitovanje KLASA: 932-01/20-01/141, URBROJ: 541-03-01-02/2-20-5 od 29. rujna 2020.g. u kojem se navode brojevi katastarskih čestica upisani u posjedovni list koji odgovaraju brojevima katastarskih čestica u suvlasništvu supruge dužnosnika koji su upisani u zemljišne knjige. Državna geodetska uprava pojašnjava kako nije u mogućnosti preispitati nalaze li se navedene čestice unutar obuhvata Park-šume Marjan s obzirom da relevantna dokumentacija kojom navedeno tijelo raspolaže, i to Rješenje o utvrđivanju poluotoka Marjan sa Sustipanom u Splitu zaštićenim objektom prirode – rezervatom prirodnog predjela (park-šuma) izdano od strane Zavoda za zaštitu prirode, Zagreb: 200/3-1964 od 16. prosinca 1964.g. te Rješenje o izmjeni navedenog Rješenja od 29. prosinca 1988.g., ne sarži popis katastarskih čestica koje se nalaze unutar obuhvata zaštićenog područja, a s kojim popisom bi se mogao usporediti popis predmetnih katastarskih čestica.

U očitovanju se nadalje navodi da je Područni ured za katastar Split zaprimio zahtjev Upravnog odjela za komunalne poslove, komunalnu infrastrukturu i zaštitu okoliša pri Splitsko-dalmatinskoj županiji za evidentiranje posebnog pravnog režima park-šuma u katastarskom operatu k.o. Split. U okviru postupanja po navedenom zahtjevu utvrđeno je da je dokumentacija priložena zahtjevu nepotpuna na način da priječi provedbu upisa posebnog pravnog režima u katastarski operat k.o. Split sukladno članku 87. Zakona o državnoj izmjeri i katastru nekretnina („Narodne novine“ broj 112/18.). Navedeno se odnosi na Rješenje o utvrđivanju poluotoka Marjan sa Sustipanom u Splitu zaštićenim objektom prirode – rezervatom prirodnog predjela (park-šuma) od 16. prosinca 1964.g. i rješenje o izmjeni navedenog rješenja od 29. prosinca 1988.g. Naime, navedena rješenja donesena su u skladu s važećim propisima u vrijeme njihovog donošenja te je istima određena granica zaštite i utvrđeno je obilježje zaštićenog objekta prirode, no kako u vrijeme njihova dnošenja nije postojala zakonska obveza evidentiranja posebnih pravnih režima u katastru i zemljišnoj knjizi, sadržaj istih je takav da ne uključuje popis katastarskih čestica koje se nalaze unutar obuhvata zaštićenog područja. Nedostatak takvog popisa katastarskih čestica čini dostavljenu dokumentaciju nepogodnom za upis posebnog režima u katastarski operat s obzirom da je popis katastarskih čestica zakonom propisani sastavni dio akta o proglašenju zaštićenog područja kojim se posebni pravni režim uspostavlja, a ujedno je i nužna pretpostavka za upis posebnog pravnog režima na svakoj pojedinačnoj katastarskoj čestici unutar obuhvata zaštićenog područja, kako u katastarskom operatu tako i u zemljišnoj knjizi. Slijedom navedenoga, zahtjev Upravnog odjela za komunalne poslove, komunalnu infrastrukturu i zaštitu okoliša pri Splitsko-dalmatinskoj županiji za evidentiranje posebnog pravnog režima park-šuma je odbijen Rješenjem KLASA: UP/I-932-07/20-02/547, URBROJ:541-26/3-20-2 od 31. kolovoza 2020.g. Sukladno uputi o pravnom lijeku podnositelj zahtjeva nije uložio žalbu na navedeno rješenje. S obzirom da nije provedena primjena u katastarskom operatu k.o. Split, nije bilo moguće niti postupiti sukladno članku 127. Zakona o zaštiti prirode, odnosno po službenoj dužnosti dostaviti popis čestica zemljišnoknjižnom odjelu pri nadležnom općinskom sudu radi upisa zabilježbe posebnog pravnog režima u zemljišne knjige.

Povjerenstvo se ponovo obratilo i Ministarstvu gospodarstva i održivog razvoja (ranije Ministarstvo zaštite okoliša i energetike) s upitom u kojem je navelo brojeve katastarskih čestica upisanih u posjednovnom listu, a koje odgovaraju brojevima čestica u suvlasništvu dužnosnikove supruge upisanih u zemljišnim knjigama te je zatražilo očitovanje nalaze li se navedene čestice unutar obuhvata Park-šume Marjan. Također je ponovno zatraženo očitovanje je li Ministarstvo od posljednjeg dostavljenog očitovanja od dana 29. svibnja 2020.g. zaprimilo inicijativu za ukidanje zaštite na dijelu čestica unutar obuhvata Park-šume Marjan.

Ministarstvu gospodarstva i održivog razvoja dostavilo je očitovanje KLASA: 612-07/21-16/69, URBROJ: 517-05-2-1-21-2 od 9. ožujka 2021.g. u kojem se navodi da se predmetne čestice nalaze unutar zaštićenog područja Park-šuma Marjan te da navedeno Ministarstvo od svog zadnjeg očitovanja od 29. svibnja 2020.g. nije zaprimilo inicijativu za ukidanje zaštite Park-šume Marjan ili nekog njezinog dijela.

Na zahtjev Povjerenstva, očitovanje je dostavila i Javna ustanova za upravljanje Park-šumom Marjan Urbroj: 179-01/2021 koja je također potvrdila da se katastarske čestice u suvlasništvu dužnosnikove supruge navedene u prijavi nalaze unutar obuhvata Park-šume Marjan te da navedena ustanova nije zaprimila inicijativu za ukidanje zaštite dijela navedenog zaštićenog lokaliteta na način da navedene čestice više ne budu dio zaštićenog dijela park-šume.

Povjerenstvo je nadalje zatražilo očitovanje i dokumentaciju od Grada Splita, i to dopisom od 20. travnja 2020.g. te požurnicom od 16. rujna 2020.g. na koje se Grad Split nije očitovao. Povjerenstvo je potom dana 22. listopada 2020.g. isti dopis uputilo na ruke dužnosniku Andri Krstulović Opari, no očitovanje također nije dostavljeno, pa je dopis dana 16. veljače 2021.g. upućen Gradskom vijeću Grada Splita, a nakon provedenih lokalnih izbora dana 8. srpnja 2021.g. dopis je ponovno upućen i Gradu Splitu, no do dana donošenja ove odluke očitovanje Grada Splita nije zaprimljeno.

Dužnosnik Andro Krstulović Opara je dana 20. listopada 2021.g. putem elektroničke pošte dostavio svoje očitovanje u kojem se u bitnome navodi da je njegova supruga naslijedila manje dijelove nekretnina te nije vlasnik nego manjinski suvlasnik istih što je dužnosnik i naveo u svojoj imovinskoj kartici. Dužnosnik nadalje navodi da je u prethodnim imovinskim karticama ispustio jednu manju česticu od oko 600 m2 u kojoj njegova supruga ima mali udio, budući da njegova supruga pa tako ni on za navedenu nekretninu nisu znali. Odmah po spoznaji o tom previdu, dužnosnik je istu upisao u svoju imovinsku karticu.

Dužnosnik nadalje navodi da je pravni upis Park-šume Marjan bilo moguće učiniti tek nakon potpune identifikacije svih čestica na Marjanu, što nitko desetljećima nije učinio i tek je administracija za vrijeme dužnosnikovog mandata, u suradnji s drugim javnopravnim tijelima to izvršila, što su gradske službe i javno objavile. Usprkos teškog zdravstvenog stanja dužnosnika u travnju 2018.g., uslijed kojeg su poslove dužnsonika preuzimali njegovi zamjenici, dužnosnik je zatražio izradu opsežnog elaborata vlasničkog pregleda i popisa čestica te je po završetku tog posla Gradsko vijeće Grada Splita i javnost obaviještena o tomu te su poduzete procedure upisa šumoposjedništva od strane Grada Splita, usprkos mišljenju da je Marjan državni. Dužnosnik navodi da je zbog navedenog odbio dati tabularnu izjavu u ime Grada Splita, a njegovo stajalište potvrdilo je i Državno odvjetništvo Republike Hrvatske. U toj namjeri upisa šumoposjedničkog režima dužnosnika su mnogi sprečavali i nastojali otežati taj postupak, no Grad Split je ipak uspio u svojoj nakani upisa istog te stoga dužnosnik smatra da navedene radnje nije poduzeo sa zakašnjenjem.

Dužnosnik nadalje navodi da su bespravno izgrađene građevine sagrađene puno prije dužnosnikovog mandata, što je moguće vidjeti i u prijavama za legalizaciju prije desetak godina, a koja tim građevinama nije odobrena. Dužnosnik ističe da u svojstvu gradonačelnika nije napravio niti jednu radnju koja bi olakšala legalizaciju ili gradnju na tom području. Izjave koje je navodno dao nisu praćene dužnosnikovim radnjama ili radnjama zaposlenika gradskih službi koje bi išle u pravcu bilo kakvih gradnji ili legalizacija na Marjanu. Dužnosnik ističe da kao gradonačelnik nije niti jednim jedinim aktom započeo postupak izmjena planske dokumentacije koja bi omogućila bilo kakvu gradnju ili legalizaciju postojećih objekata ili smanjenje zone zaštite.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Nastavno na sve navedeno, Povjerenstvo je iz prikupljenih podatka i dokumentacije utvrdilo da se upis posebnog pravnog režima zaštićenog područja prirode provodi na zahtjev nadležnog tijela. Nadležni područni ured za katastar potom po službenoj dužnosti dostavlja zahtjev za upis posebnog pravnog režima – zaštićeno područje u zemljišnu knjigu nadležnom zemljišno-knjižnom sudu. U konkretnom slučaju nadležni upravnog odjela Splitsko-dalmatinske županije uputilo je zahtjev Područnom uredu za katastar Split, no navedeni zahtjev je odbijen jer rješenja iz 1964.g. i 1988.g. kojima je poluotok Marjan proglašen zaštićenim objektom prirode nisu pogodna za upis posebnog pravnog režima u katastarski operat, kao ni u zemljišne knjige.

Pritom je potrebno pojasniti kako okolnost da u katastru i zemljišnim knjigama na česticama u suvlasništvu dužnosnikove supruge nije upisan poseban pravni režim zaštićenog objekta prirode sama po sebi ne ukazuje na povredu odredbi ZSSI-a, već eventualno drugih zakona kojima je propisana obveza takvog upisa.

Što se tiče navoda o inicijativi da se čestice u suvlasništvu dužnosnikove supruge isključe iz obuhvata zaštićenog područja prirode, iz očitovanja nadležnog Ministarstva, kao i iz očitovanja Javne ustanove koja upravlja Park-šumom Marjan utvrđeno je da niti nadležno Ministarstvo niti navedena javna ustanova nisu zaprimili inicijativu za ukidanje zaštite na dijelu čestica u obuhvatu Park-šume Marjan te stoga nije utvrđeno da bi dužnosnik poduzimao aktivnosti s ciljem isključivanja nekretnina u suvlasništvu dužnosnikove supruge iz obuhvata Park-šume Marjan.

U odnosu na navode iz prijave koji se odnose na propust navođenja nekretnine u suvlasništvu dužnsonikove supruge u izvješću o imovinskom stanju, Povjerenstvo je otvorilo novi predmet pod brojem P-243/21 u kojem će se provesti redovita provjera podataka iz izvješća o imovinskom stanju navedenog dužnosnika.

S obzirom na sve navedeno, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnika Andre Krstučlović Opare došlo do moguće povrede odredbi ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Andro Krstulović Opara, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana